*****

ΚΑΝΟΝΙΣΜΟΣ (ΕΟΚ) αριθ. 233/88 ΤΟΥ ΣΥΜΒΟΥΛΙΟΥ

της 25ης Ιανουαρίου 1988

για το άνοιγμα κοινοτικής δασμολογικής ποσόστωσης για τα κρέατα βοοειδών υψηλής ποιότητας, νωπά, διατηρημένα με απλή ψύξη ή κατεψυγμένα, των κλάσεων 0201 και 0202 και τα προϊόντα των διακρίσεων 0206 10 95 και 0206 29 91 της συνδυασμένης ονοματολογίας (1988)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 113,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι, για τα κρέατα βοοειδών υψηλής ποιότητας, νωπά, διατηρημένα με απλή ψύξη ή κατεψυγμένα, που υπάγονται στις κλάσεις 0201 και 0202 και τα προϊόντα που υπάγονται στις διακρίσεις 0206 10 95 και 0206 29 91 της συνδυασμένης ονοματολογίας, η Κοινότητα ανέλαβε την υποχρέωση, στο πλαίσιο της Γενικής Συμφωνίας Δασμών και Εμπορίου (GATT), να ανοίξει ετήσια κοινοτική δασμολογική ποσόστωση με δασμό 20 %, ο όγκος της οποίας, εκφραζόμενος σε βάρος του προϊόντος, καθορίζεται σε 29 800 τόνους· ότι, μετά από συμφωνία με την Αργεντινή που συνήφθη στο πλαίσιο του άρθρου XXIV της GATT, αυτή η ποσότητα ανήλθε σε 34 300 τόνους· ότι θα πρέπει, επομένως, να ανοιχθεί για το 1988 η ποσόστωση αυτή·

ότι πρέπει να διασφαλισθεί, ιδίως, η ίση και συνεχής πρόσβαση όλων των ενδιαφερομένων εισαγωγέων της Κοινότητας στην ποσόστωση αυτή και η χωρίς διακοπή εφαρμογή του ποσοστού που προβλέπεται από αυτή την ποσόστωση για όλες τις εισαγωγές των εν λόγω προϊόντων σε όλα τα κράτη μέλη μέχρις εξαντλήσεως της ποσοστώσεως· ότι, για το σκοπό αυτό, κρίνεται σκόπιμο ένα σύστημα χρησιμοποιήσεως της κοινοτικής δασμολογικής ποσοστώσεως βασιζόμενο στην προσκόμιση πιστοποιητικού γνησιότητας που να εγγυάται τη φύση, την προέλευση και την καταγωγή των προϊόντων·

ότι οι λεπτομέρειες εφαρμογής αυτών των διατάξεων πρέπει να θεσπίζονται σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του βοείου κρέατος (3), όπως τροποποιήθηκε τελευταία από τον κανονισμό (ΕΟΚ) αριθ. 3905/87 (4),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για το έτος 1988 ανοίγεται κοινοτική δασμολογική ποσόστωση κρεάτων βοοειδών υψηλής ποιότητας, νωπών, διατηρημένων με απλή ψύξη ή κατεψυγμένων, που υπάγονται στις κλάσεις 0201 και 0202 και προϊόντων που υπάγονται στις διακρίσεις 0206 10 95 και 0206 29 91 της συνδυασμένης ονοματολογίας.

Ο συνολικός όγκος αυτής της ποσόστωσης, εκφραζόμενος σε βάρος του προϊόντος, ανέρχεται σε 34 300 τόνους.

2. Στα πλαίσια αυτής της ποσόστωσης, ο εφαρμοζόμενος δασμός του κοινού δασμολογίου καθορίζεται σε 20 %.

Άρθρο 2

Σύμφωνα με τη διαδικασία που προβλέπεται στο άρθρο 27 του κανονισμού (ΕΟΚ) αριθ. 805/68, καθορίζονται οι λεπτομέρειες εφαρμογής του παρόντος κανονισμού, και ιδίως:

α) οι διατάξεις που εγγυώνται τη φύση, την προέλευση και την καταγωγή των προϊόντων·

β) οι διατάξεις σχετικά με την αναγνώριση του εγγράφου δια του οποίου εξακριβώνονται οι εγγυήσεις που προβλέπονται στο στοιχείο α).

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 1988.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 25 Ιανουαρίου 1988.

Για το Συμβούλιο

Ο Πρόεδρος

H.-D. GENSCHER

(1) ΕΕ αριθ. C 286 της 26. 10. 1987, σ. 8.

(2) Γνώμη που διατυπώθηκε στις 22 Ιανουαρίου 1988 (δεν έχει ακόμα δημοσιευθεί στην Επίσημη Εφημερίδα).

(3) ΕΕ αριθ. L 148 της 28. 6. 1968, σ. 24.

(4) ΕΕ αριθ. L 370 της 30. 12. 1987, σ. 7.